[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.12.2005

COM(2005) 713 τελικό

2003/0189A (COD)2003/0189B (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με τις προτάσεις για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για ορισμένα φθοριούχα αέρια θερμοκηπίου ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που αφορά τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0189A (COD)2003/0189B (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με τις προτάσεις για ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για ορισμένα φθοριούχα αέρια θερμοκηπίου ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που αφορά τις εκπομπές των συστημάτων κλιματισμού των μηχανοκίνητων οχημάτων και για την τροποποίηση της οδηγίας 70/156/ΕΟΚ

1. Εισαγωγη

Το άρθρο 251 παράγραφος 2, τρίτη υποπαράγραφος, σημείο γ) της συνθήκης ΕΚ ορίζει ότι η Επιτροπή γνωμοδοτεί σχετικά με τις τροπολογίες που προτείνονται από το Ευρωπαϊκό Κοινοβούλιο σε δεύτερη ανάγνωση. Ακολουθεί η γνωμοδότηση της Επιτροπής επί των τροπολογιών που πρότεινε το Κοινοβούλιο.

2. Ιστορικό

Η πρόταση COM (2003) 492 τελικό διαβιβάστηκε στο Ευρωπαϊκό Κοινοβούλιο και στο Συμβούλιο σύμφωνα με τη διαδικασία συναπόφασης που προβλέπει η Συνθήκη ΕΚ, στις 11 Αυγούστου 2003.

Η Ευρωπαϊκή Οικονομική και Κοινωνική Επιτροπή γνωμοδότησε στις 28 Ιανουαρίου 2004.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 31 Μαρτίου 2004.

Μετά τη γνωμοδότηση του Ευρωπαϊκού Κοινοβουλίου και δυνάμει του άρθρου 251 παράγραφος 2 της συνθήκης ΕΚ, το Συμβούλιο ενέκρινε επισήμως την Κοινή Θέση στις 21 Ιουνίου 2005. Η ανακοίνωση της Επιτροπής επί της Κοινής Θέσεως εξεδόθη την 1η Ιουλίου 2005 και το Ευρωπαϊκό Κοινοβούλιο υιοθέτησε τη θέση σε δεύτερη ανάγνωση στις 26 Οκτωβρίου 2005.

3. Σκοπός των προτασεων

Ο προτεινόμενος κανονισμός και η προτεινόμενη οδηγία θεσπίζουν:

(i) ένα νομοθετικό πλαίσιο που θα συμβάλει στον περιορισμό των εκπομπών των φθοριούχων αερίων θερμοκηπίου που καλύπτονται από το Πρωτόκολλο του Κυότο, συμβάλλοντας, κατ΄αυτόν τον τρόπο, στην επίτευξη των στόχων του Κυότο της ΕΕ και των κρατών μελών, και πέραν αυτών.

(ii) ένα νομικό πλαίσιο που διευκολύνει την προώθηση της εσωτερικής αγοράς.

4. Γνώμη της επιτροπησ επι των τροπολογιων του ευρωπαϊκου κοινοβουλιου

Στις 26 Οκτωβρίου 2005, όσον αφορά τον κανονισμό , το Ευρωπαϊκό Κοινοβούλιο υιοθέτησε 26 από τις υποβληθείσες 45 τροπολογίες. Από τις 26 υιοθετηθείσες τροπολογίες, η Επιτροπή είναι σε θέση να αποδεχθεί πλήρως 4 τροπολογίες, εν μέρει 7 τροπολογίες και κατ΄αρχήν 8 τροπολογίες. 7 από τις προταθείσες τροπολογίες δεν είναι δυνατόν να γίνουν δεκτές από την Επιτροπή. Όσον αφορά την οδηγία , το Ευρωπαϊκό Κοινοβούλιο ενέκρινε μία τροπολογία, την οποία η Επιτροπή δεν είναι σε θέση να κάνει δεκτή.

4.1 Ο κανονισμός

4.1.1 Τροπολογίες που έκανε δεκτές η Επιτροπή

4.1.1.1 Τροπολογίες που έκανε πλήρως δεκτές

Η τροπολογία 10 εισάγει το στοιχείο της “πρόληψης” των εκπομπών καθώς και του περιορισμού των εκπομπών φθοριούχων αερίων θερμοκηπίου, η οποία ήδη χρησιμοποιείται, σε σχέση με τις διαρροές, στο άρθρο 3. Η τροπολογία 13 αναπτύσσει περαιτέρω τον ορισμό των ερμητικά σφραγισμένων συστημάτων και βελτιώνει τη σαφήνεια. Η τροπολογία 24 δεν είναι παρά αναφορά στην τροπολογία 23, την οποία η Επιτροπή δέχεται κατ΄αρχήν. Η τροπολογία 29 εισάγει την απόδοση ως στοιχείο που πρέπει να συνεκτιμηθεί όταν εξετάζεται το ενδεχόμενο απαγόρευσης νέων προϊόντων και εξοπλισμού που περιέχουν τα εν λόγω αέρια. Η Επιτροπή θεωρεί ότι οι εν λόγω τροπολογίες ευθυγραμμίζονται με το τρέχον κείμενο και το βελτιώνουν και, ως εκ τούτου, θα διευκολύνουν την εφαρμογή και θα συμβάλουν στην αποδοτικότητα του κανονισμού. Για τους λόγους αυτούς, η Επιτροπή είναι σε θέση να τις κάνει δεκτές.

4.1.1.2. Τροπολογίες που έγιναν εν μέρει δεκτές

Η τροπολογία 2 (αιτιολογική σκέψη) ορίζει ότι μεμονωμένα κράτη μέλη, εξαιτίας του γεγονότος ότι έχουν οριστεί διαφορετικοί στόχοι μείωσης γι’ αυτούς, υπό την συμφωνία της ισόρροπης επιβάρυνσης στο πλαίσιο του Πρωτοκόλλου του Κυότο, πρέπει να έχουν τη δυνατότητα να λάβουν κατάλληλα μέτρα προκειμένου να επιτύχουν τους οικείους στόχους. Ωστόσο, δεν ορίζεται κατά πόσον τα μέτρα αυτά πρέπει να είναι συμβατά με τη Συνθήκη και με τον κανονισμό. Η νέα αιτιολογική σκέψη 3α γίνεται δεκτή μόνο με την εξής διατύπωση:

“3(a) Στο παράρτημα ΙΙ της απόφασης 2002/358/ΕΚ ορίστηκαν διαφορετικοί στόχοι μείωσης για μεμονωμένα κράτη μέλη. Κατά συνέπεια, τα κράτη μέλη είναι υποχρεωμένα να λάβουν μέτρα για να επιτύχουν τους οικείους στόχους του Κυότο, εφόσον αυτοί είναι συμβατοί με τη Συνθήκη.”

Η τροπολογία 11 εισάγει στο άρθρο 1 (πεδίο εφαρμογής) σειρά αποσαφηνίσεων. Οι περισσότερες από τις εν λόγω αλλαγές δύνανται να γίνουν δεκτές, πλην όμως θα ήταν προτιμητέο να διατηρηθεί η λέξη επιθεώρηση αντί του “ελέγχου των χρήσεων”, όπως προτείνεται εν προκειμένω. Όσον αφορά το ζήτημα αυτό, προτείνεται κείμενο σε σχέση με την τροπολογία 17.

Η τροπολογία 16 αλλάζει τη λέξη “επιθεωρούνται” με την έκφραση “υποβάλλονται σε ελέγχους” και υποκαθιστά τα “συστήματα” εξοπλισμού σε σχέση με τα ερμητικώς σφραγισμένα συστήματα. Το δεύτερο μέρος είναι δυνατόν να γίνει δεκτό, πλην όμως η Επιτροπή θα επιθυμούσε να διατηρήσει την έκφραση “επιθεωρούνται” αντί της “υποβάλλονται σε ελέγχους ”. Το προτεινόμενο σε σχέση με την τροπολογία 17 κείμενο θα μπορούσε να επιλύσει το εν λόγω πρόβλημα ορισμού.

Η τροπολογία 17 αλλάζει τις λέξεις “επιθεωρούνται για την ανίχνευση διαρροών” με τις λέξεις “ελέγχονται για την ανίχνευση διαρροών” και προβαίνει σε διευκρινίσεις όσον αφορά τις έμμεσες μεθόδους μέτρησης. Η Επιτροπή δεν είναι σε θέση να κάνει δεκτό το πρώτο στοιχείο. Όσον αφορά το δεύτερο τμήμα, θα ήταν δυνατόν να το κάνει δεκτό με κάποια αναδιατύπωση και το κείμενο θα μπορούσε, ενδεχομένως, να ανταποκρίνεται στον προβληματισμό όσον αφορά τη χρήση της λέξης “επιθεωρούνται”.

“Χάριν εφαρμογής της παρούσας παραγράφου, η φράση "ελέγχονται για την ανίχνευση διαρροών", σημαίνει ότι ο εξοπλισμός ή το σύστημα ελέγχεται για διαρροές, με χρησιμοποίηση άμεσων μεθόδων μέτρησης – και με επίκεντρο τα μέρη του συστήματος που διατρέχουν κίνδυνο διαρροής – ή με χρησιμοποίηση έμμεσων μεθόδων μέτρησης – επικεντρώνοντας την προσοχή στην ποσότητα των φθοριούχων αερίων θερμοκηπίου που περιέχονται στο σύστημα. Η εν λόγω επιθεώρηση για την ανίχνευση διαρροών μπορεί να διενεργηθεί από την επιχείρηση, εφόσον τηρηθούν οι διατάξεις του άρθρου 5.”

Η τροπολογία 21 περιλαμβάνει προσθήκες στην περί αναφοράς διάταξη “διαλύτες και συστήματα πυροπροστασίας” στην κύρια κατηγορία εφαρμογών που θα παράσχει κατευθυντήριες γραμμές στους παραγωγούς και εισαγωγείς κατά την υποβολή των οικείων αναφορών. Η Επιτροπή είναι σε θέση να αποδεχθεί την ένταξη των συστημάτων πυροπροστασίας, όχι όμως τους χρήστες διαλυτών, δεδομένου ότι υπάρχουν πολλοί μικροί χρήστες, παραγωγοί και εισαγωγείς που θα είχαν ιδιαίτερες δυσκολίες για τη συλλογή δεδομένων.

Η τροπολογία 25 θεσπίζει σειρά αλλαγών όσον αφορά τις διατάξεις τις σχετικές με την επισήμανση, ειδικότερα δε την ένδειξη για τις δυνατότητες πλανητικής θέρμανσης. Η Επιτροπή θα μπορούσε να κάνει δεκτή την αρχή, πλην όμως πιστεύει ότι αυτό θα γινόταν καλύτερα σε επίπεδο επιτροπολογίας. Προτείνεται το ακόλουθο κείμενο:

“Η Επιτροπή καθορίζει τον καλύτερο τρόπο επισήμανσης του εξοπλισμού και των προϊόντων που περιέχουν φθοριούχα αέρια θερμοκηπίου, ούτως ώστε να παρέχεται στους καταναλωτές των εν λόγω εξοπλισμών και προϊόντων πλήρης ενημέρωση για τις περιβαλλοντικές επιπτώσεις τους, συμπεριλαμβανομένης ανάλυσης του κύκλου ζωής τους. Δύο έτη μετά τη θέση του παρόντος κανονισμού σε ισχύ, η Επιτροπή θεσπίζει, κατά περίπτωσιν, τις ρυθμίσεις για τη σήμανση των εν λόγω προϊόντων και εξοπλισμών, σύμφωνα με τη διαδικασία που ορίζεται στο άρθρο 11 παράγραφος 2”

Στην τροπολογία 44, η παράγραφος 1 ορίζει ότι τα κράτη μέλη καλούνται να προάγουν εναλλακτικές λύσεις έναντι των αερίων που έχουν μεγάλη ικανότητα πλανητικής θέρμανσης και ότι οφείλουν να γνωστοποιούν τις απαγορεύσεις στην Επιτροπή. Η Επιτροπή θα μπορούσε να κάνει δεκτό το πρώτο μέρος της παραγράφου 1, με κάποιες αλλαγές στη διατύπωση, πλην όμως δεν πιστεύει ότι είναι αναγκαία η γνωστοποίηση. Ως εκ τούτου, η απαρίθμηση, στην παράγραφο 2, των περί ου ο λόγος εφαρμογών, δεν είναι αναγκαία και θα έπρεπε να εγκαταλειφθεί.

“Υπό την επιφύλαξη της Συνθήκης και ιδίως του άρθρου 87, τα κράτη μέλη καταβάλλουν κάθε προσπάθεια να προάγουν τη διάθεση, στην αγορά, προϊόντων, ή εξοπλισμών που περιέχουν φιλικότερα προς το περιβάλλον φθοριούχα αέρια θερμοκηπίου, συνεκτιμώντας τα πλεονεκτήματα που παρουσιάζουν ορισμένα αέρια από πλευράς ενεργειακής απόδοσης σε ορισμένες εφαρμογές.”

4.1.1.3. Τροπολογίες που έγιναν δεκτές κατ΄αρχήν

Η τροπολογία 3 αποτελεί νέα αιτιολογική σκέψη σχετικά με τα φθοριούχα αέρια θερμοκηπίου που παρουσιάζουν το μεγαλύτερο δυναμικό πλανητικής θέρμανσης. Αυτό ευθυγραμμίζεται με τα οριζόμενα στο παράρτημα Ι του κανονισμού, πλην όμως χρειάζονται ορισμένες φραστικές βελτιώσεις και ένα κατάλληλο κείμενο που θα είχε ως εξής:

“3(β) Ορισμένα φθοριούχα αέρια θερμοκηπίου, ελεγχόμενα βάσει του Πρωτοκόλλου του Κυότο και του παρόντος κανονισμού, έχουν υψηλό δυναμικό θέρμανσης του πλανήτη και μεγάλη διάρκειας ζωής στην ατμόσφαιρα.”

Η τροπολογία 6 αποτελεί νέα αιτιολογική σκέψη, η οποία ορίζει ότι η εφαρμογή και επιβολή του κανονισμού πρέπει να προάγει την τεχνολογική καινοτομία. Η τροπολογία αυτή μπορεί να γίνει δεκτή με ελαφρές φραστικές βελτιώσεις του κειμένου, με επίκεντρο την τεχνολογική καινοτομία:

“(6a) Η εφαρμογή και επιβολή του παρόντος κανονισμού πρέπει να προάγει την τεχνολογική καινοτομία μέσω της συνεχούς ανάπτυξης εναλλακτικών, φιλικότερων προς το περιβάλλον τεχνολογιών.”

Η τροπολογία 7 αποτελεί νέα αιτιολογική σκέψη, η οποία ορίζει ότι ο κανονισμός δεν πρέπει να αποτρέπει τα κράτη μέλη από τη διατήρηση ή εισαγωγή αυστηρότερων προστατευτικών μέτρων. Η τροπολογία αυτή είναι παρόμοια με την τροπολογία 2 και το προτεινόμενο για την τροπολογία αυτή κείμενο θα ήταν αποδεκτό για την τροπολογία 7.

Η τροπολογία 15 προσθέτει τη λέξη “ κυκλώματα ” στον εξοπλισμό. Τα κυκλώματα πρέπει να καλύπτουν όλα τα στοιχεία του εξοπλισμού όπου χρησιμοποιούνται φθοριούχα αέρια θερμοκηπίου και αποτελεί τον συνήθη όρο των συνήθων εγγράφων. Στο πλαίσιο αυτό, θα ήταν χρήσιμο να προστεθεί η έκφραση “ιδίως” πριν τη λέξη κυκλώματα.

Η τροπολογία 20 θεσπίζει απαιτήσεις για τις εταιρείες και το προσωπικό τους που συμμετέχει στην εγκατάσταση και συντήρηση του εξοπλισμού που καλύπτεται από τον κανονισμό, καθώς και για εκείνους που καλύπτονται από τις απαιτήσεις πιστοποίησης και εκπαίδευσης. Η Επιτροπή είναι σε θέση να δεχθεί κατ΄αρχήν την τροπολογία, με σκοπό την κάλυψη των “εγκαταστάσεων”, πλην όμως πιστεύει ότι κάτι τέτοιο είναι δυσανάλογο για τα μικρά είδη που είδη που φέρουν πρίζα. Η συντήρηση αποτελεί μια ευρεία έννοια και οι σχετικές εργασίες θα έπρεπε να καλύπτονται από τον όρο “τεχνική υποστήριξη”. Μια διατύπωση θα μπορούσε να είναι η εξής:

Τόσο για τις εταιρείες όσο και το προσωπικό που εμπλέκεται στην εγκατάσταση του χωρίς πρίζα εξοπλισμού και που αναφέρεται στα άρθρα 3 και 4, καθώς και αυτού που εμπλέκεται στην τεχνική υποστήριξη ή έλεγχο του εν λόγω εξοπλισμού για …………..

Η τροπολογία 22 απαιτεί από κάθε κάτοχο σταθερών εφαρμογών που εμφαίνονται στο άρθρο 3 παράγραφος 2 (β) και (γ), να λαμβάνει αριθμό καταχώρισης από την οικεία αρμόδια αρχή για κάθε σύστημα που εγκαθιστά. Θα ήταν χρήσιμο να επισημανθεί ότι ο εν λόγω αριθμός πρέπει να χρησιμοποιείται σε όλη την τήρηση αρχείων που προβλέπεται υπό το άρθρο 3 παράγραφος 6.

“Κάθε κάτοχος σταθερών εφαρμογών που εμφαίνονται στο άρθρο 3 παράγραφος 2 (β) και (γ) λαμβάνει αριθμό καταχώρισης από την οικεία αρμοδία αρχή για κάθε σύστημα που εγκαθίσταται. Ο αριθμός αυτός χρησιμοποιείται στην τήρηση αρχείων που προβλέπεται υπό το άρθρο 3 παράγραφος 6 ”

Η τροπολογία 23 προβλέπει ότι οι αρμόδιες αρχές των κρατών μελών οφείλουν να εξετάζουν, ανά διετία, αντιπροσωπευτικό δείγμα των αρχείων που εμφαίνονται στο άρθρο 3. Η Επιτροπή θα μπορούσε να κάνει δεκτή την εν λόγω τροπολογία, εφόσον η περίοδος αυτή αυξηθεί σε τρία έτη.

Η τροπολογία 43 προβλέπει κάποια περιθώρια καθυστέρησης στην τοποθέτηση ανιχνευτών διαρροών στα συστήματα πυροπροστασίας. Η Επιτροπή θα μπορούσε να αποδεχθεί την τροπολογία αυτή, εφόσον η καθυστέρηση θα ήταν διετής και χωρίς την ενσωμάτωση διατάξεων σχετικών με την ασφάλεια και την ασφάλιση, δεδομένου ότι αυτές καλύπτονται εγγενώς και δεν επιθυμεί να δει τέτοιους παράγοντες να καθυστερούν έτι περαιτέρω την εφαρμογή του κανονισμού.

4.1.2. Τροπολογίες που απέρριψε η Επιτροπή

Η τροπολογία 12 παραθέτει έναν άλλον ορισμό της “διάθεσης στην αγορά” υποκαθιστώντας τον παραγωγό από τον παρασκευαστή. Ο υφιστάμενος ορισμός δεν στερείται σαφήνειας, ούτε είναι αμφίσημος, και, ως εκ τούτου, θα έπρεπε να διατηρηθεί.

Η τροπολογία 14 εισάγει ορισμό των "σταθερών" εφαρμογών. Η Επιτροπή πιστεύει ότι η διατύπωση της εν λόγω τροποποίησης θα μπορούσε να οδηγήσει σε σύγχυση και πρέπει να απορριφθεί.

Η τροπολογία 18 αλλάζει τη λέξη “επιθεωρήσεων” με τις λέξεις “μέτρων ελέγχου”. Η απόρριψη της τροπολογίας αυτής ευθυγραμμίζεται με τη θέση που υιοθετήθηκε επί του ιδίου θέματος στις τροπολογίες 16 και 17.

Η τροπολογία 19 ορίζει τα κράτη μέλη οφείλουν να διευκολύνουν τη διασυνοριακή μεταφορά ανακτηθέντων φθοριούχων αερίων θερμοκηπίου για ποιοτική αποκατάσταση ή καταστροφή. Η τροπολογία αυτή μπορεί να γίνει δεκτή κατ΄αρχήν, πλην όμως η διασυνοριακή μεταφορά φθοριούχων αερίων θα καλυφθεί από τον νέο προτεινόμενο κανονισμό για την «μεταφορά των αποβλήτων». Η Επιτροπή πιστεύει ότι δεν είναι αναγκαίο να περιληφθεί αυτό στον παρόντα κανονισμό.

Η τροπολογία 27 απαιτεί από την Επιτροπή να υποβάλει νομοθετική πρόταση, το αργότερο στις 31 Δεκεμβρίου 2008, όσον αφορά τα κινητά συστήματα κλιματισμού στα μηχανοκίνητα οχήματα πλην των αυτοκινήτων, καθώς και ψυκτικά συστήματα κατά τις μεταφορές. Η Επιτροπή δεν μπορεί να κάνει δεκτή την εν λόγω τροπολογία, δεδομένου ότι θα έπρεπε,στην περίπτωση αυτή, να υποβάλει προτάσεις,εντός προθεσμίας, ανεξαρτήτως των δεδομένων που θα προέκυπταν από τις τεχνικές και οικονομικές εκτιμήσεις της, και αυτό θα περιόριζε κατά τρόπο αδικαιολόγητο το δικαίωμα της Επιτροπής για την ανάληψη πρωτοβουλιών.

Η τροπολογία 42 αποβλέπει στο να διευκολυνθεί ο ρόλος της Επιτροπήςκαι να αυξηθεί η διαφάνεια εις ότι αφορά τα εθνικά μέτρα για τα φθοριούχα αέρια, και να εξασφαλισθεί, εκ παραλλήλου ,η έγκαιρη γνωστοποίηση στα κράτη μέλη βάσει του άρθρου 176. Η Επιτροπή δεν είναι σε θέση να κάνει δεκτή την εν λόγω τροπολογία, δεδομένου ότι ήδη υφίσταται σύστημα γνωστοποιήσεων των εθνικών μέτρων και η εν λόγω τροπολογία δεν θα προσθέσει απολύτως τίποτα.

Η τροπολογία 45 προβλέπει ότι ο κανονισμός δεν εμποδίζει τα κράτη μέλη από του να λαμβάνουν ή να διατηρούν αυστηρότερα προστατευτικά μέτρα. Η τροπολογία 7, η οποία εισάγει την ίδια έννοια σε αιτιολογική σκέψη, έχει γίνει δεκτή κατ΄αρχήν. Ωστόσο, η εν λόγω τροπολογία αναφέρεται σε άρθρο του κανονισμού. Ορισμένα κράτη μέλη δύνανται να τη χρησιμοποιήσουν ως αιτιολογία για αυστηρότερα μέτρα, ακόμη και εάν αυτά πλήττουν την εσωτερική αγορά. Εν προκειμένω εφαρμόζονται απευθείας οι διατάξεις της Συνθήκης και ως τούτου η εν λόγω τροπολογία δεν γίνεται δεκτή.

4.2 Η οδηγία

4.2.1. Τροπολογίες που έκανε δεκτές η Επιτροπή

4.2.1.1. Τροπολογίες που έγιναν δεκτές πλήρως

Ουδεμία

4.2.1.2. Τροπολογίες που έγιναν δεκτές εν μέρει

Ουδεμία

4.2.1.3 Τροπολογίες που έγιναν δεκτές κατ΄αρχήν

Ουδεμία

4.2.2. Τροπολογίες που απερρίφθησαν από την Επιτροπή

Σύμφωνα με την τροπολογία 1, τα κράτη μέλη μπορούν να ενθαρρύνουν την εγκατάσταση συστημάτων κλιματισμού που χρησιμοποιούν αέριο το οποίο είναι αποδοτικό και έχει χαμηλό δυναμικό θέρμανσης του πλανήτη, με τη χρήση φορολογικών ή άλλων κινήτρων. Η εν λόγω τροπολογία δεν προσθέτει οτιδήποτε στην πρόταση. Τα κράτη μέλη έχουν ήδη το δικαίωμα να θεσπίζουν φορολογικά κίνητρα, εφόσον αυτά είναι σύμφωνα με τις διατάξεις περί κρατικών ενισχύσεων, ιδίως δε με τις κατευθυντήριες γραμμές για τις κρατικές ενισχύσεις σχετικά με την περιβαλλοντική προστασία, καθώς και με την ανακοίνωση της Επιτροπής για την εφαρμογή των διατάξεων που αφορούν τις κρατικές ενισχύσεις στα μέτρα που αναφέρονται στην απευθείας φορολόγηση των επιχειρήσεων. Τα μέτρα αυτά πρέπει να κοινοποιούνται στην Επιτροπή και να αξιολογούνται κατά περίπτωσιν.

5. Συμπέρασμα

Δυνάμει του άρθρου 250 παράγραφος 2 της Συνθήκης ΕΚ, η Επιτροπή τροποποιεί την πρότασή της σύμφωνα με τα ως άνω. Η Επιτροπή θα ήθελε να υπογραμμίσει ότι, προκειμένου να συμβάλει στη φάση συνδιαλλαγής, είναι έτοιμη να εξετάσει τρόπους διευθέτησης των εκκρεμοτήτων.